ΓΡΑΠΤΗ ΕΡΩΤΗΣΗ E-0392/03

υποβολή: Olivier Dupuis (NI) προς την Επιτροπή

(13 Φεβρουαρίου 2003)

Θέμα: Η τύχη του κ. Tohti Tunuaz, εθνοτικού Ουιγκούρου ο οποίος έχει καταδικαστεί σε 11χρονη φυλάκιση

Ο κ. Tohti Tunuaz, που ανήκει στην εθνοτική μειονότητα των Ουιγκούρων από την Αυτόνομη Περιφέρεια του Σινκιάνγκ Ουιγκούρ (XUAR), στη διάρκεια της επίσκεψής του στο XUAR ως μεταπτυχιακός φοιτητής του τμήματος Ανθρωπιστικών Επιστημών του Πανεπιστημίου του Τόκυο (Ιαπωνία) με εξειδίκευση στην ιστορία της κινεζικής κυβερνητικής πολιτικής προς τις μειονότητες, συνελήφθη στις 6 Φεβρουαρίου 1998 με την κατηγορία ότι πήρε και φωτοτύπησε μέρος εγγράφου παλαιότητας 50 ετών, το οποίο περιήλθε στην κατοχή του χάρη στη βοήθεια ενός επίσημου βιβλιοθηκάριου.

Στις 10 Νοεμβρίου 1998, ο κ. Tunuaz κατηγορήθηκε επισήμως από τις κινεζικές αρχές ότι έκλεψε κρατικά μυστικά για λογαριασμό ξένων προσώπων και ότι υποκίνησε εθνική διχόνοια. Η τελευταία αυτή κατηγορία στηρίχτηκε στηνποτιθέμενη έκδοση, το 1998, βιβλίου με τον τίτλο The Inside Story of the Silk Road (Η κρυφή ιστορία του δρόμου του μεταξιού) που προπαγάνδιζε, σύμφωνα με τους ισχυρισμούς της κινεζικής κυβέρνησης, τον εθνοτικό διχασμό, το οποίο κατά τους πανεπιστημιακούς του Τόκυο δεν γράφτηκε από τον κ. Tunuaz.

Ο κ. Tunuaz καταδικάστηκε από το Λαϊκό Δικαστήριο του Urumpi στις 10 Μαρτίου 1999, και μετά από έφεση, του επεβλήθη από το Ανώτατο Δικαστήριο της Κίνας, στις 15 Φεβρουαρίου 2000, ποινή 11 χρόνων φυλάκισης και δύο επιπλέον χρόνων στέρησης των πολιτικών του δικαιωμάτων.

Ο κ. Tunuaz εκτίει σήμερα την 11χρονη ποινή του στη Φυλακή αριθ. 3 της επαρχιακής πρωτεύουσας Urumpi στην Αυτόνομη Περιοχή του Σινκιάνγκ Ουιγκούρ. Φέρεται να έχει εξαντλήσει τις δυνατότητές του για άσκηση έφεσης και, συνεπώς, θα παραμείνει στη φυλακή μέχρι την πλήρων έκτιση της ποινής στις 31 Μαρτίου 2009.

Προτίθεται η Επιτροπή να προωθήσει καθ' οιονδήποτε τρόπο την εφαρμογή της Δήλωσης του Δεκεμβρίου 2001 της Ομάδας Εργασίας των Ηνωμένων Εθνών Περί Αυθαίρετης Κράτησης που θα έδινε στον κ. Tunuaz το καθεστώς του αυθαίρετα κρατούμενου προσώπου· Γενικότερα, τι πρωτοβουλίες προτίθεται να αναλάβει η Επιτροπή προκειμένου να δημιουργήσει τις συνθήκες για τη διεξαγωγή πολιτικού διαλόγου σχετικά με το μελλοντικό καθεστώς του Ανατολικού Τουρκιστάν μεταξύ των κινεζικών αρχών και των εκπροσώπων των αντιπολιτευόμενων κινημάτων του Ανατολικού Τουρκιστάν·

Απάντηση του κ. Patten εξ ονόματος της Επιτροπής

(12 Μαρτίου 2003)

Η Επιτροπή ευχαριστεί τον κ. βουλευτή για τις πληροφορίες που της παρείχε ως προς την περίπτωση του κ. Tohti Tunyaz.

Η Επιτροπή συμμερίζεται τις ανησυχίες του κ. βουλευτή σχετικά με την κατάσταση όσον αφορά τα ανθρώπινα δικαιώματα της μειονότητας Uighur στην Xinjiang.

Τα θέματα που αφορούν τα ανθρώπινα δικαιώματα, συμπεριλαμβανομένης της ελευθερίας του θρησκεύματος και του σεβασμού των θεμελιωδών δικαιωμάτων των εθνικών μειονοτήτων, τίθενται συστηματικά κατά τη διάρκεια των τακτικών επαφών της ΕΕ σε πολιτικό επίπεδο και ιδίως κατά τη διάρκεια του διαλόγου των ΕΕ για τα ανθρώπινα δικαιώματα

με τις κινεζικές αρχές. Στο πλαίσιο των προετοιμασιών για τον επόμενο γύρο του διαλόγου της ΕΕ για τα ανθρώπινα δικαιώματα στις 5 και 6 Μαρτίου στην Αθήνα, η ΕΕ εξέφρασε εκ νέου τις ανησυχίες της για την κατάσταση των ανθρωπίνων δικαιωμάτων γενικά και επέμεινε ιδιαιτέρως σε θέματα που αφορούν εθνικές μειονότητες όπως τα πολιτιστικά δικαιώματα και η ελευθερία της έκφρασης.

Επιπλέον, η Επιτροπή παροτρύνει την Κίνα σε κάθε ευκαιρία να αυξήσει τη συνεργασία της με τους μηχανισμούς ανθρώπινων δικαιωμάτων των Ηνωμένων Εθνών. Έχει σημειωθεί πρόοδος έως ένα βαθμό στον τομέα αυτό, δεδομένου ότι η Κίνα έχει συμφωνήσει να καλέσει τον εισηγητή των Ηνωμένων Εθνών για τις θρησκευτικές ελευθερίες σχετικά με το δικαίωμα στην εκπαίδευση, στην ανεξαρτησία των δικαστών και των δικηγόρων καθώς και τον/την πρόεδρο της ομάδας εργασίας για την αυθαίρετη κράτηση. Επιπλέον, ο νέος ύπατος αρμοστής για τα ανθρώπινα δικαιώματα, Sergio Vieira de Mello, αναμένεται να επισκεφθεί την Κίνα την επόμενη άνοιξη.

Η ΕΕ θα εξακολουθήσει να παρακολουθεί στενά τη στάση της κινεζικής κυβέρνησης σε θέματα σεβασμού της έκφρασης και των αστικών και πολιτικών δικαιωμάτων των εθνικών μειονοτήτων, συμπεριλαμβανομένης της μειονότητας στην Xinjiang και θα εξακολουθήσει να εκφράζει ανησυχίες σχετικά με τις παραβιάσεις αυτών των θεμελιωδών δικαιωμάτων, συμπεριλαμβανομένων των σημερινών μέτρων στην αυτόνομη περιοχή της Xinjiang-Uighur. Η επόμενη συνάντηση για το διάλογο ΕΕ-Κίνας για τα ανθρώπινα δικαιώματα θα προσφέρει τις πρώτες ευκαιρίες να εκφραστούν οι ανησυχίες αυτές, για το 2003.